GRB RH

REPUBLIKA HRVATSKA

ŽUPANIJSKO DRŽAVNO ODVJETNIŠTVO U SPLITU

Split, Gundulićeva 29a

X.Y d.o.o.

Imotski

(adresa)

Broj: N-DO-XX/XX

Split, 11. ožujka 2025.

XX/XX

Predmet: REPUBLIKA HRVATSKA, OIB: xx c/a X.Y. d.o.o., OIB:xx

* zahtjev sa mirno rješenje spora
* nacrt tužbe sa prilozima, dostavlja se

Na temelju odredbe članka 29. stavka 2. Zakona o državnom odvjetništvu(Narodne novine broj: 67/18,21/22, dalje u tekstu: Zakon o državnom odvjetništvu ) ovo državno odvjetništvo zastupa Republiku Hrvatsku pred Trgovačkim sudom u Splitu, a na temelju odredbe članka 30. stavka 3. istog zakona nadležno je i u postupcima mirnog rješavanja spora.

Od Državnog inspektorata, Središnjeg ureda, Sektora za nadzor rudarstva, energetike i opreme pod tlakom, Službe nadzora u području rudarstva, zaprimili smo obavijest da ste u razdoblju od 31. prosinca 2022. do siječnja 2024. na eksploatacijskom polju tehničko-građevnog kamena koji se nalazi na području grada Imotskog obavljali rudarske radove na eksploataciji mineralne sirovine tehničko-građevnog kamena otkopavanjem/pridobivanjem iz ležišta na dijelu katastarske čestice broj 4292/2 k.o. izvan završnih granica otkopavanja bez ugovora o koncesiji pri čemu ste eksploatirali mineralnu sirovinu tehničko-građevnog kamena u količini od 2.641,72 m3 u rastresitom stanju čime ste počinili štetu Republici Hrvatskoj u iznosu od 7.000,56 eura te stoga predlažu pokretanje parničnog postupka.

Na temelju članka 186.a Zakona o parničnom postupku( Narodne novine broj: 53/91,91/92,58/93,112/99,88/01,117U/03,88/05,02/07,84/08,96/08,123/08,57/11,148/11,25/13,89/14,70/19,80/22,114/22,155/23, dalje u tekstu: ZPP) dostavljamo Vam ovaj zahtjev za mirno rješenje spora kojem prilažemo nacrt tužbe sa prilozima i cjelokupnom dokumentacijom kojom dokazujemo osnovanost zahtjeva. Pozivamo Vas na rješavanja spora mirnim putem na način da sa ovim državnim odvjetništvom sklopite nagodbu i podmirite navedeno dugovanje.

Ukoliko dostavite pisano očitovanje da ste suglasni sa sklapanjem nagodbe, obavijestiti ćemo Vas o mjestu i vremenu sklapanja nagodbe.

Ukoliko odbijete sklapanje nagodbe ili ne odgovorite na zahtjev za mirno rješenje spora u roku od 3 (tri) mjeseca od zaprimanja istog, podnijeti ćemo tužbu nadležnom sudu što će Vam prouzrokovati daljnje parnične troškove.

ZAMJENIK ŽUPANIJSKE DRŽAVNE ODVJETNICE

XX

Prilog: nacrt tužbe sa dokumentacijom

GRB RH

REPUBLIKA HRVATSKA

ŽUPANIJSKO DRŽAVNO ODVJETNIŠTVO U SPLITU **NACRT**

Split, Gundulićeva 29a

Broj: P-DO-

Split,

XX/XX

TRGOVAČKOM SUDU U SPLITU

SPLIT

PRAVNA STVAR:

TUŽITELJ: REPUBLIKA HRVATSKA, OIB: xx, zastupana po Županijskom državnom odvjetništvu u Splitu

TUŽENIK: X.Y. d.o.o., OIB: xx, Imotski, xx

VPS: 7.000,56 eura

RADI: naknade štete

TUŽBA

1. Tužitelj se obratio tuženom sa zahtjevom za mirno rješenje spora, međutim nije došlo do rješavanja spora mirnim putem između parničnih stranaka.

Dokaz: zahtjev za mirno rješenje spora sa povratnicom, prilaže se

1. Na temelju odredbe članka 4. stavak 1. Zakona o rudarstvu (Narodne novine broj: 56/13, 14/14,52/18,115/18,98/19,88/23, dalje u tekstu: Zakon o rudarstvu) rudno blago je dobro od interesa za Republiku Hrvatsku i ima njezinu osobitu zaštitu, a na temelju stavka 2. istog članka rudno blago je u vlasništvu Republike Hrvatske.

III. Odredbom članka 11. stavka 1. Zakona o rudarstvu propisano je da se eksploatacijom mineralnih sirovina smatra otkopavanje ili pridobivanje mineralnih sirovina iz ležišta i oplemenjivanje mineralnih sirovina dok je odredbom stavka 6. istog članka propisano da je eksploatacija mineralnih sirovina dozvoljena samo unutar utvrđenog eksploatacijskog polja mineralnih sirovina i u granicama provjerenog rudarskog projekta na temelju kojeg je dana koncesija.

IV. Tuženik je u razdoblju od 31. prosinca 2022. do siječnja 2024. na eksploatacijskom polju tehničko-građevnog kamena koji se nalazi na području grada Imotskog obavljao rudarske radove na eksploataciji mineralne sirovine tehničko-građevnog kamena otkopavanjem/pridobivanjem iz ležišta na dijelu katastarske čestice broj 4292/2 k.o. izvan završnih granica otkopavanja pri čemu je eksploatirao mineralnu sirovinu tehničko-građevnog kamena, bez ugovora o koncesiji, što je protivno odredbama članaka 19., 76. i 78. Zakona o rudarstvu.

Odredbom članka 19. stavak 1. Zakona o rudarstvu propisano je da je za eksploataciju mineralnih sirovina potrebna koncesija za eksploataciju mineralnih sirovina koja se stječe ugovorom o koncesiji za navedenu eksploataciju, propisanim člankom 76. istog zakona a, člankom 78. Zakona o rudarstvu propisano je da se ugovorom o koncesiji stječe pravo za izvođenje rudarskih radova radi gospodarskog korištenja mineralnih sirovina.

Pod protupravnom eksploatacijom u smislu odredbe članka 164. stavka 1.točke 4. Zakona o rudarstvu smatra se svaka eksploatacija mineralnih sirovina bez valjane dokumentacije propisane zakonom ili protivno valjanoj dokumentaciji, a osobito eksploatacija mineralne sirovine izvan granica projektnih rješenja iz provjerenih rudarskih projekata na temelju kojih je dodijeljena koncesija dok je odredbom stavka 1. točke 5. istog članka određeno da se protupravnom eksploatacijom osobito smatra i eksploatacija mineralne sirovine na zemljišnim česticama na kojima nije dodijeljena koncesija i/ili izvan obuhvata utvrđenog povjerenim rudarskim projektom na temelju kojeg je koncesija dodijeljena , odnosno protivno ugovoru o koncesiji za eksploataciju mineralnih sirovina.

Tuženik je protupravnom eksploatacijom na dijelu katastarske čestice k.č.br. 4292/ k.o. eksploatirao mineralnu sirovinu tehničko-građevnog kamena u količini od 2.641,72 m3 u rastresitom stanju.

Dokaz: - zapisnik o inspekcijskom nadzoru, KLASA: ,312-01/24-04/37, URBROJ: 443-01-12-01-24-2 od 15. svibnja 2024. sa fotodokumentacijom

-zapisnik o inspekcijskom nadzoru, KLASA: UP/I-312-01/24-04/10, URBROJ: 443-01-12-01-24-3 od 17. lipnja 2024. sa fotodokumentacijom

V. S obzirom da je tuženik eksploatirao navedenu mineralnu sirovinu bez pravne osnove dužan je Republici Hrvatskoj naknaditi štetu kao vlasniku rudnog blaga.

Vrijednost mineralne sirovine tehničko-građevnog kamena bez ugovora o koncesiji za eksploataciju mineralnih sirovina temeljem odredbe članka 7. i 8. Uredbe o naknadi štete po osnovi otuđenja mineralne sirovine(Narodne novine broj: 44/24,55/24) određena je na temelju Uredbe o naknadi štete po osnovi otuđenja mineralne sirovine(Narodne novine broj: 6/22) prema kojoj je određena tržišna vrijednost mineralne sirovine tehničko-građevnog kamena od 2,65 EUR/m3 u rastresitom stanju za područje Splitsko-dalmatinske županije.

Prema tome bespravnom eksploatacijom mineralne sirovine, a koje rudno blago je u vlasništvu Republike Hrvatske, tuženik je tužitelju počinio štetu u iznosu od 7.000,56 EUR.

Dokaz: - Uredba o naknadi štete po osnovi otuđenja mineralne sirovine(Narodne novine broj: 44/24,55/24)

- Uredba o naknadi štete po osnovi otuđenja mineralne sirovine(Narodne novine broj: 6/22)

- dokazi navedeni pod točkom III. tužbe

VI. Budući da je tuženik protupravnim izvođenjem radova prouzročio imovinsku štetu Republici Hrvatskoj, tužitelj predlaže sudu, sukladno odredbi članka 165. stavka 1. Zakona o rudarstvu odnosno po pravilima obveznog prava donijeti slijedeću

presudu

I./ Nalaže se tuženiku X.Y. d.o.o. iz Imotskog xx, OIB:xx, na ime naknade štete, isplatiti tužitelju Republici Hrvatskoj, OIB: xx, iznos od 7.000,56 eura zajedno sa zakonskim zateznim kamatama tekućim od 01. veljače 2024. pa do isplate po stopi koja se određuje za svako polugodište uvećanjem referentne stope za tri postotna poena pri čemu se za prvo polugodište primjenjuje referentna stopa koja je na snazi na dan 01. siječnja , a za drugo polugodište referentna stopa koja je na snazi na dan 01. srpnja te godine, sve u roku od 15 dana.

II./ Nalaže se tuženiku X.Y. d.o.o. iz Imotskog xx, OIB:xx naknaditi tužitelju Republici Hrvatskoj, OIB:xx, trošak parničnog postupka od dana presuđenja pa do isplate po stopi koja se određuje za svako polugodište uvećanjem referentne stope za tri postotna poena pri čemu se za prvo polugodište primjenjuje referentna stopa koja je na snazi na dan 01. siječnja , a za drugo polugodište referentna stopa koja je na snazi na dan 01. srpnja te godine, sve u roku od 15 dana.

ZAMJENIK ŽUPANIJSKE DRŽAVNE ODVJETNICE

xx

Tužitelj potražuje trošak:

* za sastav tužbe 100 bodova, odnosno 200,00 eura.